# M60 פטון

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

M60A1 פטון
מידע כללי
מדינה מייצרת | ארצות הברית
שנת ייצור | 1960
דגם קודם | M48 פטון
דגם עוקב | M1 אברהמס
מערכה מרכזית | מלחמת ויאטנם
מידע טכני
אורך: | 9.3 מטרים (תותח קדימה)
רוחב: | 3.63 מטרים
גובה: | 3.27 מטרים
משקל: | 52.6 טון(מוכן לקרב)
מהירות: | 48.2 קמ"ש על כביש
טווח פעולה: | 500 ק"מ
חימוש עיקרי: | תותח 105 מ"מ
חימוש משני: | מקלע 7.62 מ"מ מקלע נוסף בקוטר של 12.7 מ"מ בצריחון מפקד
מנוע: | דיזל, 750 כוח סוס
עובי השריון: | 25-127 מילימטר
צוות: | 4

M60 פטון הוא טנק מערכה עיקרי אמריקאי, שנכנס לשירות בשנות ה-60 המוקדמות, ומשרת עד היום בצבאות רבים בעולם. הטנק שירת גם בצה"ל ונקרא מג"ח.

## [עריכה] רקע

הM60 פטון הוא החוליה האחרונה והטובה ביותר בסדרת טנקים שראשיתה בM26 פרשינג. בסוף שנות ה-50, כחלק ממרוץ החימוש עם ברית המועצות, החלו האמריקאים לחפש מחליף לM48 פטון. הטנק החדש נועד להיות מענה הולם לטנקי הT-55, כמו גם לפיתוחים סובייטיים צפויים, ולכן נקבע שהחימוש העיקרי יהיה תותח 105 מילימטר.

## [עריכה] M60

הטנק היה דומה חיצונית ל-M48, וירש ממנו את צריחון המפקד. המנוע היה דומה למדי, וכך גם תיבת ההילוכים. התובה הייתה שונה מעט מבחינת הזווית בקדמת הטנק, אך פרט לכך דומה מאוד. הצריח היה גם הוא דומה מאוד. למעשה ההבדל העיקרי היחיד יחסית עם ה-M48 היה תותח ה-105 מילימטר. הכנסת גרסה זו לשרות ב-1960 הייתה חפוזה, לפני שהיווה שיפור משמעותי על קודמו, ולכן ב-1963 הופיעה הגרסה הבאה.

## [עריכה] M60A1

הדגם הזה היה דגם הייצור עד לשנות ה-80. צריח חדש, מאורך ובעל תכונות מיגון טובות יותר הותקן, והיה השיפור העיקרי בטנק. השריון היה מעט עבה יותר. מלבד זאת נעשו מספר שינויים בטנק במהלך השרות:

- הוספת לוחות שריון במקומות קריטיים בצריח.
- החלפת הנוזל ההידראולי בנוזל פחות דליק.
- הוספת מערכות אינפרה אדום פסיביות לנהג, לתותחן ולמפקד.
- שינוי תצורת המנוע על מנת לאפשר החלפה מהירה יותר.
- לקראת סוף השירות של הטנק בצבא האמריקאי, נוספו לוחות שריון ריאקטיבי.

## [עריכה] M60A2

הM60A2 היה ניסיון כושל לשלב משגר טילי נ"ט לתוך מערכות הנשק של ה-M60. הטנק היה חמוש בתותח 152 מילימטר, ששימש גם כמשגר לטילי ה-MGM-51 (בדומה לזה ששימש את הM551 שרידן). על מנת לאפשר את השימוש בתותח הוחלפו מערכות רבות בטנק, כולל החלפת הצריח כולו. התוצאה הייתה טנק לא אמין, במיוחד מבחינת החימוש העיקרי. התותח/משגר-טילים סבל מבעיות אי-דיוק ותקלות שיגור, ולמעשה סיכן את צוות הטנק. בשל מורכבותם זכו הטנקים לכינוי הבלתי רשמי "חללית", וכל 525 הפטונים מגרסה זו הוסבו לטנקי-גישור, טנקי-חילוץ, וטנקי הנדסה (עם כף דחפור ותותח 165 מילימטר נגד ביצורים).

## [עריכה] M60A3

הגרסה האחרונה של הטנק נכנסה לשרות ב-1978. בניגוד ל-M60A2, האמריקאים בחרו שלא לעשות שינויים מוגזמים בתיכנון המקורי. הטנק כלל את כל השינויים שנעשו ב-M60A1 לאורך השנים, שהוכנסו לתוך חבילה סטנדרטית אחת. בנוסף היו השינויים העיקריים הבאים:

- מערכות ראיית לילה תרמיות
- מד טווח לייזר משולב עם מחשב בליסטי מתקדם, שאיפשר ירי מדוייק בתנועה
- מערכת ייצוב-צריח חדשה

טנקי ה-M60 יצאו משרות ביחידות אמריקאיות סדירות רק בסוף שנות ה-90 של המאה הקודמת, ונמצאים עד היום ביחידות מילואים ומשמר לאומי אמריקאיות.

## [עריכה] M60 בעולם

מג"ח 6 - טנק M60A1 פטון ששודרג על ידי ישראל ודוגם במיגון ריאקטיבי "בלייזר".

15,000 טנקי הM60 שנבנו, כמו הM48 שקדמו להם, שירתו בצבאות מערביים ואחרים, ביניהם צבאות גרמניה, אוסטריה, תורכיה, ירדן, מצרים, תאילנד, איראן ועוד. בכל הצבאות הם עברו שידרוגים רבים, כולל שדרוג של המנוע, והוספה או שדרוג של לוחות מיגון ריאקטיבי, אמצעי ראיית לילה, מערכות בקרת אש, אמצעי מיסוך ועוד. כמות טנקי הM60 שמשרתים בעולם, במיוחד במדינות כמו ברזיל, מצרים ותורכיה, הביאו לכך שחברות רבות מציעות חבילות שדרוג לM60, חלקן קטנות וחלקן מקיפות. בין חבילות ההשבחה המקיפות המוצעות לטנק קיימות חבילות השבחה ישראליות בשם "סברה" ו"סברה II", שכוללות החלפת מנוע, שדרוג מערכות בקרת אש, שינויים בצריח, החלפת תותח ה105 מילימטר בתותח 120 מילימטר, ועוד. חבילת הסברה יושמה בחלקה על צי הM60 הטורקי, וכאלף טנקים טורקיים שודרגו על ידי התעשייה הצבאית.

## [עריכה] קישורים חיצוניים

תמונות הטנק:

- M60 המקורי בתצוגה: [1]
- M60A1 בשטח: [2]
- M60A2, הדגם הכושל עם תותח\משגר טילים בקוטר 152 מילמטר: [3]
- M60A3, הגרסה הסופית בשרות ארצות הברית, מכוסה בצמחייה לצורך הסוואה: [4]
- סברה II, חבילת שיפורים ישראלית המיועדת ליצוא, חמוש בתותח 120 מילמטר: [5]
- M60-2000, חבילת שיפורים אמריקאית המיועדת ליצוא, שימו לב לצריח הזהה לזה של האברמס M1: [6]

מקור: http://he.wikipedia.org../../../m/6/0/M60_%D7%A4%D7%98%D7%95%D7%9F.html

קטגוריה: טנקים אמריקאים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Polski